barselspotte
En barselspotte er en krukke til opbevaring af mad og betegnelsen knytter sig til børnefødsler. Brugen af barselspotter kendes fra 1600-tallet.
Betegnelsen bruges især om en lerpotte med låg og hank. Den er ofte pyntet med glasur, der viser den lokale pottemagers tradition for dekoration. En barselspotte kunne også være en spand af tin, kobber eller messing.
Barselspotten blev brugt, når en kvinde havde barslet dvs. født et barn. De nærboende koner besøgte kvinden og tog grød, sødsuppe eller lignende mad med. Den kunne styrke den barslende kvinde og kunne være en hjælp til at have mad i huset, mens kvinden kom sig efter en barsel. Den tomme barselspotte tog den besøgende med sig hjem igen og anvendte til andre formål i sin egen husholdning.
Siden blev udtrykket anvendt om lerpotter uanset formål. Læs mere om barselsskikke i Den Store Danske.